આપણું બુલબુલ ભલે ગાયક પંખી નથી, પણ બીજી રીતે ગમી જાય તેવું તો છે જ. વળી તે બહુ વ્યાપક પંખી છે. આસેતુ-હિમાલય તેની વસતી. યુરોપ-અમેરિકાના લોકો કરતાં પંખીઓ પ્રત્યે આપણામાં લગાવ ઓછો છે. પંખીઓનો પરિચય કેળવવાની આપણે ખાસ દરકાર કરી નથી. પોપટ જેવા માનવબોલીનું અનુકરણ કરનાર પંખીઓ, શામા, ચંડૂલ જેવાં ગાયક પંખીઓ, લાલ મુનિયા જેવાં રંગીન પંખીઓ, બાજદારી માટે રજવાડાંઓમાં પાળવામાં આવતાં બાજ, ભેરી જેવાં શિકારી પંખીઓ તથા કોયલ, બપૈયા, ચાતક જેવાં બુલંદ ગાયકો – બસ આટલાં પંખીઓનો નામ પૂરતો આપણો પરિચય.